NGANI JA PANDANDA | MPAKA AMALANE NI KULAGA NGANISYO
Kulaga Nganisyo Pangani sya Mwiŵasa
Janet ŵatite, “Baba ŵangu paŵagambile kuwa, ŵamkwangu ŵasalile kuti apatile jwamkongwe jwine. Mwangacelewa, ŵatandite kulonga ndundu syawo m’cikwama ni ŵagambile kunyakuka ngalanga. Nasigele ni ŵanace ŵetu ŵaŵili.” Janet ŵapatile masengo, nambo mbiya syaŵapocelaga syaliji syangakwanila kusamalila nyumba jawo. Kupwatika pa kusoŵa mbiya, jwalakwe ŵasimenesoni ni yakusawusya yejinji. Jwalakwe ŵatite, “Nalagaga mnope nganisyo ligongo lya maukumu gasambano ganakwete. Nalijimbaga magambo ligongo lyakuti nganingombolaga kwapatila ŵanace ŵangu yakusosecela yawo yosope mpela mwakusatendela acinangolo ŵane. Atamose apano, ngusadandawulape panguganicisya mwakusatuwonela ŵandu. Ngusaliwusyaga kuti, ana jemanjajo ngakusaganisya kuti une ni junatendekasisye kuti ulombela wangu umale?”
Kupopela kukusamkamucisya Janet kuti akadandawulaga mnope soni kuti akusyeje unasi wakwe ni Mlungu. Jwalakwe ŵatite, “Cilo cikusaŵa cakusawusya mnope, ligongo jili ndaŵi jangusalaga mnope nganisyo. Kupopela soni kuŵalanga Baibulo kukusangamucisya kuti ngoneje cenene. Ngusalinonyela mnope lilemba lya Afilipi 4:6, 7 lyalikusati, ‘Akalagaga nganisyo ni cilicose, nambo pa cilicose mwalipopelo soni kuyamicila, yakuŵenda yawo yimanyice kwa Mlungu. Pakutenda yeleyo, mtendele wa Mlungu wakupunda umanyilisi wosope ucicenjela mitima ni nganisyo syawo.’ Mbele ndili mkupopela cilo cilicose soni nawuweni mtendele wa Yehofa uli mkundondoya.”
Yaŵasasile Yesu pakwamba ya lipopelo mu ngani jaŵaŵecete ali petumbi, yikusakamula masengo pa kulaga nganisyo kwa mtundu uliwose. Jwalakwe ŵatite, “Atati ŵenu akusamanyilila yamkusosecela atamose mkanim’ŵende.” (Matayo 6:8) Atamose yili m’yoyo, tukusasosekwape kwaŵenda. Lipopelo lili lyakusosekwa mnope kuti ‘tum’ŵandicile Mlungu.’ Patukutenda yeleyi, ‘jwalakwe cacituŵandicila.’
Lipopelo likusatukamucisya m’matala gejinji ngaŵape kuti tupikaneje cenene patusasile yayikutulagasya nganisyo. Yehofa, jwali “Jwakupikana lipopelo,” akusakamucisya wosope ŵakusam’ŵenda mwacikulupi. (Salimo 65:2) Ni ligongo lyakwe Yesu ŵasalile ŵakumkuya ŵakwe kuti “apopeleje ndaŵi syosope.” (Luka 18:1) Tukusosekwa tujendelecele kum’ŵenda Mlungu kuti atulongoleleje ni kutukamucisya, soni tukoleje cikulupi cakuti cacitujaliwa ligongo lya kulupicika kwetu. Tukakayicilaga kuti Yehofa akusasacilila soni ali jwakupakombola kutukamucisya. ‘Kupopela mwangalecesya’ kukusalosya kuti tukwete cikulupi cisyesyene.
ANA KOLA CIKULUPI KUKUSAGOPOLELA CICI KUSYESYENE?
Ana cikulupi cili cici? Cikulupi cikusapwatikapo ‘kum’manyilila’ cenene Mlungu. (Yohane 17:3) Tukusam’manyilila cenene Mlungu mwakulijiganya nganisyo syakwe kutyocela m’Baibulo. Tukusalijiganya kuti jwalakwe akusatuganicisya wosope soni akusasacilila kutukamucisya. Nambope, cikulupi cisyesyene cikusapwatikapo yejinji konjecesya pakumanyilila yindu yine yakwamba Mlungu. Kukusapwatikaposoni kuŵa paunasi wakulimba ni jwalakwe. Mpela mwayikusaŵela ni unasi wa ŵandu, nganituŵa tupanganye unasi ni Mlungu lisiku limope. Cikulupi cetu ‘cikusajendelecela kula’ patukulijiganya yejinji ya jwalakwe, ‘patukutenda yindu yakumsangalasya,’ soni patukukola mtima wakuyamicila yindu yakusatutendela. (2 Akolinto 10:15; Yohane 8:29) Cikulupi cati mpela celeci ni cacamkamucisye Janet kumalana ni kulaga nganisyo.
Janet ŵatite,“Cikulupi cangu cikusile mnope ligongo lyakuti Yehofa akusangamucisya ndaŵi syosope. Ndaŵi syejinji twasimanaga ni yakusawusya yayawonekaga mpela ngatukombola kumalana nayo. Nambo pambopesile, Yehofa ŵatukamucisyaga kupata litala lyakuti tumalane nayo lyele mwajika ngamkaninalipata. Pangum’yamicila, ngusingumbucila yatutendele. Jwalakwe aŵele ali mkutukamucisya pandaŵi jakuŵajilwa. Ambelesoni acimjangu ŵasyesyene mu mpingo waciklistu. Jemanjaji akusangamucisya ndaŵi syosope soni ali yisyasyo yambone kwa ŵanace ŵangu. *
“Sambano ngumanyilila ligongo lyakwe Yehofa pa Malaki 2:16 ŵatite ‘ngusaŵengana ni kulekangana ulombela.’ Kulekangana ulombela kukusaŵa kwakupwetekwa kwa mundu jwanganalemwa. Papitile yaka yejinji sambano cindecele ŵamkwangu, nambo ngusatendape lipowo soni ngusalipikana mpela jwangali mate. Pandandite kulipikana m’yoyo, ngusatenda yindu yakwakamucisya ŵane. Kutenda yeleyi kukusangamucisyasoni.” M’yoyo kamulicisya masengo yajikusasala Baibulo yakuti tukalilekanganyaga ni ŵane kumkamucisye Janet kuti anandiye kulaga nganisyo. *
Mlungu ali “atati ŵa ŵanace ŵangali baba soni jwakwacenjela acakongwe ŵamasije”—Salimo 68:5
“Janet ŵatite, “Kumanyilila kuti Mlungu ali ‘atati ŵa ŵanace ŵangali baba soni jwakwacenjela acakongwe ŵamasije’ kukusandondoya. Jwalakwe ngasatuleka mpela muŵatendele ŵamkwangu.” (Salimo 68:5) Janet akusamanyilila kuti Mlungu ngakusatulinga ni “yakusakala.” Nambo jwalakwe akusapeleka lunda “mwakoloŵa makono kwa wosope,” soni akusapeleka “macili gakupunda gacipagwa” kuti gatukamucisye kumalana ni kulaga nganisyo.
Nambi wuli naga tukulaga nganisyo ligongo lyakuti umi wetu uli pangosi?
^ ndime 10 Kuti amanyilile matala gane gampaka akuye kuti amalane ni kulaga nganisyo, aŵalanje Galamukani! ja Ciceŵa ja July 2015 ja mtwe wakuti “Kodi Mumatani Mukakumana ndi Mavuto?”
ssw_Latn kam_Latn tum_Latn tum_Latn tum_Latn tum_Latn umb_Latn tum_Latn tum_Latn tum_Latn tum_Latn tum_Latn tum_Latn nya_Latn